Source: http://trimen.ee/index.php?lang=est&main_id=3&id=12
Timestamp: 2019-10-14 15:57:56+00:00
Document Index: 473581

Matched Legal Cases: ['§ 14', '§ 179', '§ 4', '§ 63', '§ 36', '§ 34']

Trimen Konsult OÜ - raamatupidamine ja konsultatsioon ettevõtetele!
Kuidas notari abil majandusaasta aruannet esitada
Teatavasti jõustus 2010. aastal muudatuste hulgas palju kõneainet tekitanud majandusaasta aruannete edastamise uus kord, mida on erinevates väljaannetes ja infoportaalides vaheldumisi kritiseeritud ja kiidetud. Neile ühingutele, kel muude tegemiste kõrval tundub uuele edastamise korrale üleminek liiga kiire või kes ei saa aruandluskeskkonda kasutada kas või ID-kaardi puudumise tõttu, on selleks aastaks antud võimalus edastada notari kaudu 2009. aasta majandusaasta aruannet.
Kui suur on tegelik vajadus notari sellise abistava toimingu järele, selgub ilmselt alles esimese poolaasta lõpus, kuna tõenäoliselt on aruannete esitamise kõige aktiivsem periood juunis.
Majandusaasta aruandega seoses notari poole pöördumisel võiks silmas pidada, et see ei hõlma aruande notaripoolset sisulist kontrollimist ega ka abistamist koostamisel, erinevalt näiteks tehingute notariaalselt tõestamisest, mille puhul on notar pädev toimingus osalejaid paljudes tsiviilõiguslikes küsimustes nõustama ja tehingu tegemiseks vajalikke eeldusi kontrollima. Juristina puuduvad notaril majandusaasta aruande koostamiseks vajalikud teadmised ning nende süvendatud omandamine vaid ühel aastal tehtavaks toiminguks ei oleks ka otstarbekas. Seega tuleks majandusaasta aruande koostamisel vajaliku abi ja nõuannete saamiseks endiselt pöörduda raamatupidamislike teadmistega isikute poole.
Lisaks majandusaasta aruande edastamisele saab notarilt abi, kui soovitakse aruannet esitada ettevõtjaportaalis, kuid esindusõiguslikul isikul pole võimalik ID-kaarti kasutades aruandluskeskkonda siseneda. Ühingu esindusõiguslikul isikul on võimalik volitada ka teist isikut aruandluskeskkonnas majandusaasta aruande ja selle lisade esitamiseks. Selleks tõestab notar raamatupidamiskohustuslase esindusõigusliku isiku välja antava volituse ja sisestab volituse andmed aruandluskeskkonda. Volikirja tõestamise tasu on notari tasu seadusest tulenevalt 770 krooni, millele lisandub käibemaks 154 krooni.
Kumba varianti eelistada — kas notari kaudu aruande edastamist või volituse andmist — sõltub ilmselt kõige rohkem konkreetse ühingu vajadustest.
Majandusaasta aruande edastamisest registrile notari abil
Kui majandusaasta aruanne soovitakse esitada notari kaudu, tuleks aruanne ja kõik lisad (sh audiitori järeldusotsus) esitada notarile kas elektroonilisel kujul digiallkirjastatuna või paberkandjal kõikide juhatuse liikmete allkirjadega. Paberkandjal esitatud aruande ja selle lisad viib notar enne aruandluskeskkonnas esitamist elektroonilisele kujule (PDF-formaati).
Majandusaasta aruande võib notarile tuua iga isik, kellele ühing on andnud vastava õiguse. Kuna aruande edastamisel esindusõigust ei kontrollita, saab notarile aruande esitada ka näiteks ühingu raamatupidaja või sekretär. Küll aga peab aruande esitaja notarile ette näitama oma isikut tõendava dokumendi, sest notar on kohustatud tuvastama aruande esitaja isiku.
Notar esitab aruande koos lisadega kohtu registriosakonnale aruandluskeskkonna kaudu viie tööpäeva jooksul. Notari tasu majandusaasta aruande esitamise eest on notari tasu seadusest tulenevalt 400 krooni, lisandub käibemaks 80 krooni.
Notari kaudu esitatav aruanne ei pea olema koostatud aruandluskeskkonnas, vaid selle võib vormistada tavapärasel viisil, nagu seda varasematel aastatel tehti.
Tulenevalt raamatupidamise seaduse § 14 lõikest 2 hõlmab majandusaasta aruanne järgmisi osasid:
1) raamatupidamise aastaaruanne;
2) tegevusaruanne;
3) audiitori järeldusotsus;
4) äriühingute puhul majandusaasta kasumi jaotamise või kahjumi katmise ettepanek.
Raamatupidamise aastaaruande vormide puhul (võib kasutada elektroonilises Riigi Teatajas või Raamatupidamise Toimkonna kodulehel Exceli-formaadis avaldatud vorme) on kohustuslik täita neli põhiaruannet (bilanss, kasumiaruanne, rahavoogude aruanne, omakapitali muutuste aruanne) ning lisade täitmisel ei pea lähtuma koostatud vormidest, kuid tuleb lähtuda raamatupidamise seaduse lisast 3, kus on välja toodud üldised nõuded lisades avalikustatava informatsiooni kohta.
Koos aruandega esitatavad muud dokumendid
Koos majandusaasta aruandega tuleb koostada ja vajadusel registrile esitada veel rida muid dokumente. Sõltuvalt juriidilise isiku liigist on need järgmised:
kasumi jaotamise või kahjumi katmise ettepanek (vormi leiab Raamatupidamise Toimkonna kodulehelt) ja müügitulu jaotus — esitatakse registrile;
vandeaudiitori aruanne (kui audiitorkontroll on nõutav) — esitatakse registrile;
osanike nimekiri ÄS § 179 lõikes 4 nimetatud juhul (kui osad ei ole registreeritud EVK-s ja kui võrreldes eelmise majandusaasta aruande kinnitamise ajaga on osanike andmed muutunud) — esitatakse registrile;
aruande kinnitanud koosoleku otsus — registrile ei esitata;
nõukogu arvamus (kui äriühingul on nõukogu) — registrile ei esitata;
lõppenud aruandeaasta tegevusalad ja uude aruandeaastasse kavandatud tegevusalad (ÄS § 4 lg 5) — esitatakse registrile;
sidevahendite andmed (ÄS § 63) — esitatakse registrile.
vandeaudiitori aruanne või revisjonikomisjoni arvamus — registrile esitatakse vaid vandeaudiitori aruanne (kui audiitorkontroll on kohustuslik);
andmed aruandeaasta põhitegevusala kohta (mittetulundusühingute seaduse § 36 lõige 5) — esitatakse registrile;
vandeaudiitori aruanne — esitatakse registrile;
aruande kinnitanud nõukogu otsus — registrile ei esitata;
andmed aruandeaasta põhitegevusala kohta (sihtasutuste seaduse § 34 lõige 4) — esitatakse registrile. Notarile tuleb üle anda ka aruandega koos kohustulikult esitatavad dokumendid, mille notar edastab koos aruandega registrile. Muid dokumente (nt aruande kinnitanud koosoleku otsus või mittetulundusühingu revisjonikomisjoni aruanne) notarile esitama ei pea, kuid soovi korral võib ka need aruandele lisada.
Copyright 2013 Trimen Konsult OÜ
info@trimen.ee